Murauer Schanzenkessel

Murauer Schanzenkessel er et skianlegg i Murau i Østerrike. Anlegget består av langrennsløype og fem hoppbakker med størrelse K120, K85, K60, K35 og K20. Bare de tre minste bakkene er imidlertid i bruk i dag. Anlegget har vært arena for ett verdenscuprenn i spesielt hopp og fire i kombinert. Det ble også brukt under junior-VM i 1978 og 1982.

K120-bakken har navnet Hans-Walland-Großschanze (Hans-Walland-storbakken), mens K85-bakken kalles Gumpold-Schanze (Gumpoldbakken).

Den første hoppbakken i Murau var Thurndorfer-Schanze, som ble bygd i 1933. Gumpold-Schanze ble åpnet i 1936, og storbakken ble åpnet i 1968. Etter krigen søkte Murau to ganger om å få arrangere ski-VM, men tapte begge gangene. I stedet arrangerte Murau junior-VM i 1978 og 1982.

Det eneste verdenscuprennet i hopp ble avholdt i storbakken i 1994. I kombinert ble det arrangert verdenscuprenn i 1986, 1990, 1992 og 1996, de to første gangene i normalbakken og de to siste i storbakken. I 2003 ble åpningsseremonien under VM i snøbrett i Kreischberg arrangert i hoppanlegget i Murau.

K120-bakken har bakkerekord 128,5 meter, satt av Bjarte Engen Vik (Norge) i verdenscupen i kombinert 18. februar 1996. Bakkerekord i de andre bakkene er henholdsvis 86 meter (av Günther Stranner, Østerrike, 1988), 62,5 meter (av Fabian Steindl, Østerrike, 15. februar 2009), 36,5 meter (av Florian Altenburger, Østerrike, 22. desember 2007) og 22 meter. De to minste bakkene ble modernisert og fikk plastmatter i 2005. K60-bakken ble modernisert i 2007. De to største bakkene er ikke lenger i bruk. Alle hoppbakkene med unntak av K85-bakken er for øvrig naturbakker.

Bakkerekorder i K120-bakken
 Dato Navn  Lengde 1969  Hans Schmid 104,5 m 1970  Ernst Kröll 107 m 1973  Walter Steiner 108 m 1976  Karl Schnabl 112 m 1981  Hubert Neuper 113 m 1983  Richard Schallert 114 m 1988  Klaus Sulzenbacher 118 m 1992  Jens Deimel 118 m 1994  Takanobu Okabe 123,5 m 18. februar 1996  Bjarte Engen Vik 128,5 m

Viktige renn (spesielt hopp)
 Dato Vinner  Andre Tredje Type renn/bakke 12. mars 1978  Alfred Lengauer  Heinz Koch  Ulrich Pschera Junior-VM, normalbakke 7. mars 1982  Ernst Vettori  Markku Pusenius  Bernhard Zauner Junior-VM, normalbakke 9. januar 1994  Noriaki Kasai  Espen Bredesen  Dieter Thoma Verdenscup, stor bakke

Kilder
Skisprungschanzen-Archiv: Murau
FIS

Kategori:Hoppbakker i Østerrike
Kategori:Skianlegg
Kategori:Steiermark